2017.07.04. 10:18
„A meglevő 32 milliárd forinthoz sikerült még a déli térség fejlesztésére közel négymilliárd forintot nyerni, ezzel a két olyan megye egyike lettünk, amely az induló forrásokhoz képest pluszforrást kapott a már meglevőhöz. Csütörtökön még 18 milliárd forint végleges és kihirdetett döntésünk volt. Ebből, több mint 16 milliárdról támogatási szerződésünk, lekötött pályázati támogatásunk volt a települések részére, amely jogi biztosíték a győztes pályázatra. Ehhez képest újabb 3.5 milliárd forintot tudunk bejelenteni a települések fejlesztésére a TOP forrásalapból. Így az összes támogatás mértéke már a huszonkét milliárd forintot is meghaladja. A nyár folyamán vélhetően még folyamatosan fogunk fejlesztéseket bejelenteni, a munka nem áll meg. Azon települések, amelyek eddig nem kaptak sem pozitív, sem negatív jelzést a pályázatok elbírálása kapcsán, nem jelenti azt, hogy ők nem nyertek. Szeretném megköszönni a településvezetőknek a színvonalas pályázatokat és az országgyűlési képviselők előkészítő munkáját.” – fogalmazott dr. Molnár Krisztián, a Fejér Megyei Közgyűlés elnöke.
„Több polgármesterrel is beszéltem csütörtökön, akik megerősítették, hogy már a számlájukon van a megítélt támogatási összeg, így akár azonnal megkezdhetik a fejlesztéseket. Konkrét példát is mondok, szerdán, Baracson, óvoda alapkő-letételünk lesz." – mondta el Varga Gábor, országgyűlési képviselő, miniszteri biztos.
„Elég nagy a verseny ezekért a források ért, nemcsak megyei szinten, hanem települési önkormányzati szinten is. Sokat kell azért dolgozni, hogy sikeres pályázat kerüljön benyújtásra.” – mondta Tessely Zoltán, országgyűlési képviselő, miniszterelnöki biztos, majd köszönetet mondott a Fejér Megyei Önkormányzat elnökének és munkatársainak a pályázat magírásában nyújtott segítségért.
„Kértem azokat a polgármestereket, akiknek a települése még nem nyert, hogy nyújtsanak be pályázatokat, mert még rendelkezésre állnak források. Mindent megteszünk, hogy koordináljunk, egyeztessünk, lobbizzunk, hogy Fejér megye és a választókerületünk fejlődjön.” – tette hozzá Törő Gábor, országgyűlési képviselő.
A Terület- és Településfejlesztési Operatív Programban megvalósuló beruházások egyes részelemeinek engedélyeztetése kiemelt eljárási rendben történik a kormányhivatalok bevonásával. Az engedélyeztetési eljárások egyszerűsítésével és rövidítésével lehetővé válik az építési beruházások gyorsítása. További segítség a nyertes településeknek, hogy – amennyiben ezt igénylik – a támogatási szerződések megkötését követően az elnyert támogatások teljes összegét előleg formájában a települések számlájára utalják.